Esmeralda Marshall

**เอสเมรัลด้า คลาริสซา มาร์แชล** เป็นหนึ่งในวิศวกรผู้สร้างหุ่นยนต์น้ำหอมฟอกอากาศหรือ AroBot ซึ่งใช้เป็นเครื่องมือของปาริเซียน เคาเซลล์ หนึ่งในนักวิจัยและหัวหน้าโครงการใน Loop-II

และยังเป็นร่างโคลนที่อัพโหลดความทรงจำสมบูรณ์แบบของเอสเมรัลด้า มาร์แชล นักบินอวกาศหญิงในศตวรรษที่ 21 ที่เสียชีวิตในสถานีอวกาศ Station 47 เมื่อปี 2039 อีกด้วย

## ประวัติ

### ประวัติเดิม

เอสเมรัลด้า หรือเอสเม่ เกิดเมื่อวันที่ 11 พฤศจิกายน 2006 ที่ประเทศสหรัฐอเมริกา เป็นลูกสาวคนโตของเอ็ดเวิร์ด และเทเรซา มาร์แชล มีน้องชายคืออีธาน มาร์แชล

หลังจากเรียนจบด้าน Aeronautic Engineering และวิจัยด้านเชื้อเพลิงจรวดให้กับองค์การบริหารการบินและอวกาศนานาชาติ (IASA : International Aeronautics and Space Administration) สาขาญี่ปุ่นอยู่พักหนึ่ง ก็ได้รับเลือกเป็นนักบินอวกาศประจำการบนสถานีอวกาศ Station 47 ตำแหน่งช่างเทคนิคในปี 2035

หลังจากขึ้นประจำการในภารกิจ Exploration 12 และ 13 เอสเม่เสียชีวิตในขณะปฏิบัติภารกิจหลังจากที่ลูกเรือและยุวชนทั้งหมดถูกกักตัวไว้บน Station 47 อย่างไม่มีกำหนด ตามมาตรการกักกันของคณะกรรมการอวกาศสากล ระหว่างวันที่ 22 พฤษภาคม - 2 มิถุนายน 2039

ในภายหลัง อีธานผู้เป็นน้องชายได้ขโมยเอาข้อมูลชีวภาพ และข้อมูลความทรงจำออกมาจาก Oneiro Laboratory ก่อนที่จะถูกตามไล่ล่าจนเสียชีวิตตามพี่สาวในอีก 10 เดือนต่อมา ซึ่งการรักษาข้อมูลจากรุ่นสู่รุ่นในนามของ Atlanta Marshall ทำให้สามารถคืนชีพขึ้นมาได้อีกครั้งในมหานครไซเนีย 300 ปีถัดมาจากความตายของเธอ

### ชีวิตใหม่ในมหานครไซเนีย

ทาง Atlanta Marshall และศูนย์วิจัยพันธุศาสตร์ได้อนุมัติการโคลนร่างขึ้นมา โดยสร้างเป็นร่างของเด็กหญิงวัย 10 ขวบ เพราะด้วยระยะเวลาที่ห่างของยุคสมัยทำให้วุฒิป.โทที่มีอยู่แทบจะไร้ค่าไปเลยในศตวรรษที่ 24

หลังจากศึกษาในหลักสูตรโฮมสคูลที่รับรองโดยสภาการศึกษาแห่งมหานครไซเนีย เอสเม่จึงได้วุฒิวิศวกรรมศาสตร์บัณฑิตด้วยอายุเพียง 17 ปีเท่านั้น ก่อนจะเข้าทำงานกับ Oliver's Bot จนถึงปัจจุบันในตำแหน่งวิศวกรหุ่นยนต์

ในส่วนของครอบครัว พ่อแม่ของเธอตัดสินใจไม่สำรองข้อมูลตัวตนก่อนที่จะตาย พวกเขาจึงไม่เหลือข้อมูลตัวตนอยู่บนโลกนี้อีก เหลือเพียงอีธานที่เป็นพ่อบุญธรรมของเธอแต่ในนาม แต่ความเป็นพี่น้องยังคงเหมือนเดิมไม่เปลี่ยนแปลง

ในภายหลัง ด้วยความที่ยังคงทำใจต่อการสูญเสียข้อมูลตัวตนของยูจีน แมดเซนไปไม่ได้ ทั้งเอสเม่และอีธานใช้เวลากว่าสามปีในการตามหาข้อมูลที่กระจัดกระจายไปทั่วโลกและอัพโหลดลงร่างหุ่นไซบอร์ก เนื่องจากไม่มีข้อมูล DNA ที่จะใช้ในการโคลนร่างเพียงพอ

และในภายหลัง เอสเม่ได้รับมอบหมายให้เป็นหัวหน้าวิศวกรผู้สร้าง AroBot ให้กับปาริเซียนและปอมปาดัวร์ แม้ว่าความสัมพันธ์ระหว่างเอสเม่กับสองพี่น้องปอมปาริจะไม่ได้ราบรื่นเท่าไหร่ก็ตาม แต่พวกเขาก็มีความเป็นมืออาชีพมากพอที่จะทำงานร่วมกันได้

### ความสัมพันธ์

เอสเม่มีอีธานเป็นทั้งพ่อบุญธรรมและน้องชาย แม้อีธานจะเปลี่ยนไปในหลายๆ ทาง แต่ความเป็นพี่น้องดูจะไม่เปลี่ยนแปลง และเอสเม่ก็ดีใจที่น้องชายโตเป็นผู้ใหญ่จริงๆ สักที

มีเพื่อนสนิทคือมาริสา แม้จะถูกลบความทรงจำใน Simulator โลกสมมติของมาริสาก่อนที่จะได้ร่างมนุษย์ทั้งคู่ แต่เมื่อได้เจอกันแล้วกลับถูกคอราวกับรู้จักกันมาก่อน

และมีคนรักคือยูจีน แมดเซน อยู่ร่วมบ้านเดียวกันมาสองปีกว่าแล้ว (กับแมวอีกสองตัว : ก็อดดาร์ดและเออร์วิน) เอสเม่เองสนับสนุนอีกฝ่ายในหลายๆ ทางตั้งแต่งานซ่อมระบบจนถึงการสร้างเรือดำน้ำล่องในน่านน้ำเขตผู้ก้าวล้ำ บางครั้งอาจเห็นสองคนนี้ล่องเรือดำน้ำในช่วงวันหยุด

### Loop-O

แม้ว่าเอสเม่จะมุ่งมาทางการสร้างหุ่นยนต์ แต่ใน Loop-O เธอเคยฝึกงานที่ SAEA มาก่อน และค่อนข้างทึ่งกับเทคโนโลยีอวกาศในยุคอนาคตอย่างชัดเจนมาก แต่ถึงอย่างนั้นพอเข้าระบบลูปเธอก็ลืมทุกอย่างไปเรียบร้อยแล้ว (......)